Torsdag er der andenbehandling af det heftigt diskuterede budget i Rebild Kommune. Et budget, der vil lukke skolen i Ravnkilde. Men et afbud fra et byrådsmedlem fra Venstre har pludselig tændt et spinkelt håb. I hvert fald har de stærkt utilfredse forældre til børnene på den lukningstruede skole ikke tænkt sig at kaste håndklædet i ringen. - Det er jo, fordi vi ikke har opgivet håbet. Vi har stadig en tro på det, fordi budgettet er så smalt. Det bevidner jo bare, at det er et sårbart flertal, siger Nanna Sund Christoffersen, der er mor til tre børn på Ravnkilde Skole. Derfor kommer hun og andre til - igen - at demonstrere imod lukningen ved torsdagens byrådsmøde. Men det er jo reelt formalia. Budgettet har været forhandlet og stemt igennem første gang? -	Vi vil kæmpe til det sidste, for det vi har, er vi så glade for, siger hun. Usikkerhed omkring stedfortræder Det spinkle håb knytter sig til et afbud. Jeppe Ugilt (V) kan således ikke deltage i byrådsmødet. Det kan byrådsmedlemmets førstesuppleant heller ikke. Derfor er det nu Thomas Simoni Thomsen, der har den afgørende stemme, fordi budgettet er vedtaget med smallest mulige margin. 13 mod 12. Thomas Simoni Thomsen går faktisk ind for en skolelukning af den 38 elever store skole i Ravnkilde. Men på budgettet er også lukning af ældrecentret i Øster Hornum - derfor spekuleres der i, at Thomsen vil stemme imod sit eget partis budget. Hvordan har du det med at hænge jeres hat på en, som egentlig gerne vil lukke skolen, men kan redde jer grundet et ældrecenter i Øster Hornum? -	Det har jeg træls med. Vi kan jo ikke ændre på det, men har vi et håb, må vi gribe i det vi kan, siger Nanna Sund Christoffersen. Friskole på tale Ender det med det endelige dødsstød til den kommunale skole, er heller ikke det ensbetydende med at håndklædet smides i ringen. I stedet håber forældrene på, at en friskole kan spire i byen. - Vi har haft et møde med alle forældre på skolen, og der er kæmpe opbakning til det. I dén grad, siger hun. Hun har det dog stadig svært med den politiske beslutning om lukningen af skolen. - Hvis de syntes en dialog om, hvad der skal ske i Ravnkilde, er, at de skriver et par forsider på en avis, har de en anden opfattelse af hvad dialog er, end vi har, harcelerer hun. - Men om ikke andet håber jeg, at de (byrådet, red.) giver en hjælpende hånd om at stable den her skole på benene i det mindste, slutter hun.
Ny udvikling har tændt et håb.